Sy bruid is al amper ’n halfuur laat, maar Barry Lubbe lyk koel en kalm waar hy uitgevat in ’n swart pak en wit das onder koeltebome by die boetiekhotel Kleinkaap in Centurion wag.
Wat is ’n paar minute ekstra nou vergeleke met die dekade wat hy al wag om die sangeres Lianie May sy vrou te maak? Op ’n sonnige lentedag kom sy eindelik as stralende bruid aan haar broer, Niccie Oosthuizen, se arm na hom aangestap op ’n voetpaadjie in ’n prentjiemooi tuin.
Daarin is ’n foto van Barry aan die een kant en een van haar oorlede pa, Niccie sr., aan die ander kant. “Dit was asof my dads (soos sy haar pa noem) by my was, asof sy hand myne vasgehou het,” vertel Lianie (41) later oor die hangertjie, ’n geskenk van haar nuwe skoonsuster, Tersa Lubbe.
Omdat sy en Barry (41) albei hul pa aan die dood afgestaan het, het hulle besef die tyd staan nie stil nie en ná ’n 10 jaar lange verlowing besluit om eindelik af te haak. Barry het sy pa in ’n motorongeluk verloor toe hy 19 was en Lianie se pa is twee jaar gelede weens longkanker oorlede.
“Ons het albei nog ons ma en wou hê hulle moet die oomblik saam met ons geniet,” sê Lianie, wat vanjaar ’n dekade in die musiekbedryf vier.
“Ek is mos nie ’n ou wat van aandag hou nie. Maar ek dink met die kameras wat ons in die dae voor die troue gevolg het, was ek gewoond daaraan. Dit het gevoel of ons nog ’n episode verfilm.”
“Wanneer jy met die paadjie kansel toe stap, is dit ’n ander soort senuwees wat pla as wanneer jy voor ’n groot gehoor sing. Maar toe ek vir Barry sien, het ek dadelik kalm geword. Ek was verlig en verheug dat die oomblik eindelik aangebreek het.”
"Welkom by ons troudag,” staan die woorde in sierskrif op ’n houtbord in die tuin wat getooi is met wit blomme wat aan die boomtakke hang.
Die onthaalsaal lyk soos iets uit ’n sprokie met feetjieliggies wat uit die dak hang en ’n kleurskema van goud, sjampanje, poeierpienk en wit. Op die tafels glim goue eetgerei. Kerse en rangskikkings wit rose rond die prentjie af.
Lianie en die sanger Jay du Plessis het al groot sukses bereik met die twee duet­albums wat hulle uitgereik het. Hy het op die onthaal ’n heildronk op die paar ingestel en hulle eeue se geluk toegewens. Foto: Martin de Kock
Die twee se lewenspaaie het 12 jaar gelede gekruis toe Barry se ouer broer, Johann, en dié se vrou, Tersa, Barry en Lianie na ’n partytjie nooi. Hulle het gemeen hulle sou ’n oulike paartjie maak en gesorg hulle sit langs mekaar aan tafel. “Ons het dadelik gekliek en begin gesels,” onthou Lianie.
Hul romanse het kort daarna begin blom. Sowat ’n jaar later het hul liefdesverhouding ook ’n sakeverhouding geword. Toe sy begin naam maak in die musiekbedryf, het haar pa voorgestel Barry word haar bestuurder. Hy het sy werk by ’n IT-maatskappy in Bloemfontein bedank om voltyds saam met haar te werk.
Ná ’n romanse van sowat twee jaar het hy een aand ná ’n optrede op Hoedspruit gereël dat hulle alleen in ’n boma is. Toe die vuurtjie wat hy daar vir hulle gemaak het, begin knetter, het hy haar die jawoord gevra. Sedertdien het hulle elke jaar vir mekaar gesê: “Vanjaar is die jaar dat ons gaan trou.”
Op haar 41ste verjaardag op 2 Augustus vanjaar het Barry besluit om ’n plan te maak. Hy het vir haar ’n verrassingspartytjie in Die Patriot, ’n teaterrestaurant in Pretoria, gereël waar die musikante Robbie Wessels, Roan van As en Appel (Christoph Kotzé) opgetree het.
Binne net agt weke maak hulle toe al die trouplanne wat 10 jaar gesloer het. Sedert September kon kykers hul troubeplanning volg. Met haar werklikheidsreeks wou sy wys hoe die lewe van ’n bekende agter die skerms lyk, sê Lianie.
“Ek glo die reeks het mense ’n kykie gegee daarop dat ek en Barry net gewone mense is wat in ’n gewone huis woon. Ons glo nie in luuksheid of daarin om hoog te leef nie.”
“Ek sien baie van my pa se eienskappe in Barry: Hy is hardwerkend, hy volhard, sy woord is sy woord, hy het altyd goeie raad en ondersteun my,” sê Lianie. “Ons vul mekaar goed aan: Sy praat en ek luister,” sê Barry laggend.
Omdat haar sesde soloalbum in September, hul troumaand, uitgereik is, was daar nog nie tyd vir ’n wittebrood nie. “Ons het klaar besluit om in Januarie ’n bietjie weg te gaan. Ek het reeds op my kalender 10 dae uitgehou,” sê Lianie.
’n Dag ná die troue het ’n paartjie van die behoeftige Elandspoort, in die weste van Pretoria, op dieselfde plek as Lianie en Barry getrou, met hul blomme en dekor.
As ’n bonus het sy die paartjie op hul spesiale dag verras en haar liedjie Pleister van My Hart vir hulle gesing.